6 ມະຫາອໍານາດ ຮຽກຮ້ອງ ໃຫ້ອີຣ່ານ ຈິງຈັງກັບ ການແກ້ໄຂບັນຫານີວເຄລຍ
​ສະຫະພາບ​ຢູ​ໂຣບ ກ່າວ​ວ່າ 6 ​ມ​ະຫາ​ອໍານາດ ​ໄດ້​ເລີ້ມຕົ້ນ ສົນ​ທະ​ນາຮອບໃໝ່ ​ກັບອີຣ່ານ ທີ່​ກຸງ​ມົສກູ.
ໂຄສົກສະຫະພາບຢູໂຣບ ກ່າວວ່າ ຫົກມະຫາອໍານາດ ໄດ້ເລີ້ມຕົ້ນສົນທະນາກັບ ອີຣ່ານ ທີ່ກຸງມົສກູ ເພື່ອຂໍຮ້ອງໃຫ້ຝ່າຍອີ່ຣານ “ເຂົ້າມາພົວພັນຢ່າງຈິງຈັງ” ກັບຂໍ້ສະ ເໜີເພື່ອແກ້ໄຂບັນຫາຄວາມເປັນຫ່ວງຂອງນາໆຊາດ ກ່ຽວກັບໂຄງການນີວເຄລຍ ຂອງອີຣ່ານນັ້ນ ທ່ານ Michael Mann ກ່າວຕໍ່ວີໂອເອ ຜ່ານທາງໂທລະສັບ ຈາກເມືອງຫລວງຂອງ ຣັດເຊຍ ວ່າ ສະມາຊິກຖາວອນຫ້າປະເທດຂອງສະພາຄວາມໝັ້ນຄົງຂອງອົງການ ສະຫະປະຊາຊາດ ຄື ອັງກິດ ຈີນ ຝຣັ່ງ ຣັດເຊຍແລະສະຫະຣັດນັ້ນ ພ້ອມກັບເຢຍ ລະມັນ ຫວັງວ່າ ອີ່ຣານ “ໃນສຸດທ້າຍນັ້ນ” ຈະເຂົ້າມາເຈລະຈາກ່ຽວກັບຂໍ້ສະເໜີ ຕ່າງໆທີ່ພວກເຂົາເຈົ້າໄດ້ສະເໜີໄປກ່ອນໜ້ານີ້ ທີ່ກອງປະຊຸມໃນກຸງແບັກແດດ ເມື່ອເດືອນແລ້ວນີ້ ຫົວໜ້າຝ່າຍນະໂຍບາຍຂອງສະຫະພາບຢູໂຣບ ທ່ານນາງ Catherine Ashton ເປັນຜູ້ຕາງໜ້າບັນດາປະເທດມະຫາອໍານາດໂລກ ໃນການ ເຈລະຈາທີ່ໄດ້ເລີ້ມໃນວັນຈັນມື້ນີ້ ທີ່ກູງມົສກູ ທັງສອງຝ່າຍໄດ້ທໍາຄວາມກ້າວໜ້າ ໜ້ອຍຫລາຍ ນັບຕັ້ງແຕ່ກອງປະຊຸມໃນເດືອນເມສາ ທີ່ໄດ້ເລີ້ມຄືນ ຫລັງຈາກທີ່ໄດ້ ຢຸດລົງເປັນເວລາ 15 ເດືອນ ບັນດາປະເທດມະຫາອໍານາດ ໄດ້ກົດດັນໃຫ້ອີຣ່ານຢຸດເຊົາການກັ່ນທາດຢູເຣນຽມ ໃຫ້ບໍລິສຸດເຖິງ 20 ເປີເຊັນ ຊຶ່ງເປັນລະດັບທີ່ບາງປະເທດເບິ່ງເຫັນວ່າ ເປັນລະດັບທີ່ ໃກ້ກັນຫລາຍກັບລະດັບຄວາມບໍລິສຸດສູງທີ່ຕ້ອງການສໍາລັບສ້າງອາວຸດນີວເຄລຍ ນອກນັ້ນ ກຸ່ມຫົກປະເທດຍັງໄດ້ຮຽກຮ້ອງໃຫ້ອີຣ່ານຍົກຍ້າຍ  ທາດຢູເຣນຽມ ທີ່ມີ ຄຸນນະພາບສູງ ອອກຈາກດິນແດນຂອງຕົນ ແລະປິດໂຮງ ງານໃຕ້ດີນທີ່ Fordo ຊຶ່ງ ເປັນບ່ອນທີ່ອິຣ່ານໃຊ້ຜະລິດດັ່ງກ່າວນັ້ນ ເພື່ອເປັນການຕອບແທນ ບັນດາປະເທດມະຫາອໍານາດ ໄດ້ສະເໜີທີ່ຈະສົ່ງ ເຊື້ອໄຟ ນິວເຄລຍ ໃຫ້ແກ່ອີ່ຣານ ສໍາລັບໃຊ້ແລ່ນເຕົາແຍກຄົ້ນຄ້ວາດ້ານການແພດຂອງອິຣ່ານ ແລະສະໜອງເຄື່ອງອາໄຫລ່ທີ່ອຸດສາຫະກໍາການບິນຂອງອິຣ່ານຕ້ອງການຢ່າງທີ່ສຸດ ນັ້ນໃຫ້ ຜ່ານມາ ບັນດາຜູ້ນໍາຂອງອີ່ຣານ ໄດ້ປະຕິເສດຕໍ່ຂໍ້ສະເໜີດັ່ງກ່າວວ່າ ບໍ່ເປັນ ທີ່ພຽງພໍ